Այս գիրքը պատմության լուսաբանման կամ մարդկանց հերոսացման նպատակ չի հետապնդում: Գրքի ստեղծման շարժառիթը խորհրդային տարիների քաղբանտարկյալներին գնահատելը, նրանց որակումներ տալը, նրանց լավ կամ վատ լինելու մասին դատողություններ անելը չէ: Չի բացառվում, որ նրանցից ոմանք հենց այլախոհական շարժման գործում տխուր դերակատարում ունեցած լինեն: Չի բացառվում նաեւ, որ մի օր, հատկապես ԱԱԾ արխիվների բացվելուց հետո, պարզվի, որ նրանցից ոմանք ոչ միայն քաղբանտարկյալի, այլեւ մարդ լինելու կոչումն են արատավորել: Այս հանգամանքները հետաքրքիր ու կարեւոր են, բայց ոչ այս գրքի համար: Յուրաքանչյուր ոք` ով եղել է քաղբանտարկյալի կարգավիճակում, անկախ այն բանից, թե ինչ դերակատարում է ունեցել, ինչպիսի բանտարկյալ է եղել, ինչպես է իրեն դրսեւորել կալանավայրում կամ ազատ արձակվելուց հետո, ինչ հարաբերությունների մեջ է եղել հատուկ ծառայությունների հետ, ինչպես է իրեն դրսեւորում այսօր, եթե դեռ ողջ է, կամ` ինչպես են վերաբերվում նրան օտարներն ու յուրայինները, ներկայացված է այս գրքում: Թե ինչպիսին են եղել նրանք քաղբանտարկյալի կարգավիճակի ձեռքբերումից առաջ, այդ ընթացքում կամ դրանից հետո` դուրս է այս գրքի շրջանակներից: Իհարկե, ուշադիր ընթերցողը, համադրելով գրքում առկա տեղեկատվությունը, շատ բան կկարողանա կռահել, բայց այդ գործն ամբողջությամբ թողել ենք ուշադիր ընթերցողին ու որեւէ կերպ նրան օգնելու կամ ուղղություն ցույց տալու փորձ չենք արել: